b"\n_START_ARTICLE_\nPassad\xc3\xads biol\xc3\xb2gic\n_START_PARAGRAPH_\nUn passad\xc3\xads biol\xc3\xb2gic, corredor biol\xc3\xb2gic o pas de fauna correspon a una zona de pas o de freq\xc3\xbcentaci\xc3\xb3 elevada per organismes vius especialment configurat per tal de facilitar el tr\xc3\xa0nsit d'aquests organismes. Lliguen funcionalment dos h\xc3\xa0bitats vitals per a una esp\xc3\xa8cie: com els llocs de reproducci\xc3\xb3, d'alimentaci\xc3\xb3, de rep\xc3\xb2s, de migraci\xc3\xb3. Tal passad\xc3\xads pot ser natural o reconstitu\xc3\xaft per l'home que anteriorment l'havia trencat.\n_START_SECTION_\nFragmentaci\xc3\xb3 i connexi\xc3\xb3 de bi\xc3\xb2tops: fets i normes\n_START_PARAGRAPH_\nLa noci\xc3\xb3 de passad\xc3\xads \xc3\xa9s recent i pertany a la branca de la biogeografia que \xc3\xa9s l'ecologia del paisatge. L'impacte ambiental de les activitats humanes augment\xc3\xa0 de forma creixent des del segle XIX amb la segona revoluci\xc3\xb3 industrial i el constant creixement de la poblaci\xc3\xb3 humana. La creixent ocupaci\xc3\xb3 del territori ha fragmentat f\xc3\xadsicament o funcionalment un gran nombre d'h\xc3\xa0bitats amb barreres infranquejables. Aix\xc3\xad l'agricultura intensiva, la urbanitzaci\xc3\xb3, la industrialitzaci\xc3\xb3 i les infraestructures de transport van fragmentar i a\xc3\xafllar els bi\xc3\xb2tops. Fins i tot els rius apareixen dividits per embassaments i rescloses que impedeixen que els peixos remuntin les aig\xc3\xbces, especialment aquells que utilitzen els cursos alts per a fer la fresa. _NEWLINE_La fragmentaci\xc3\xb3 \xc3\xa9s una de les principals causes de la regressi\xc3\xb3 de la biodiversitat especialment sobre la diversitat gen\xc3\xa8tica, i crea illes biogeogr\xc3\xa0fiques amb pocs individus reproductors i poc flux g\xc3\xa8nic, on abans hi havia un territori molt m\xc3\xa9s gran amb un major nombre d'individus. D'aquesta manera l'endog\xc3\xa0mia esdev\xc3\xa9 un problema, cosa que pot afavorir l'extinci\xc3\xb3 de l'esp\xc3\xa8cie. Amb la restauraci\xc3\xb3 o la creaci\xc3\xb3 de passadissos, hom vol minimitzar aquest impacte gen\xc3\xa8tic i ecol\xc3\xb2gic._NEWLINE_La import\xc3\xa0ncia de protegir o de tornar a crear passadissos naturals \xc3\xa9s una descoberta relativament recent. Manca encara l'experi\xc3\xa8ncia i les solucions sovint nom\xc3\xa9s es troben per assaig i error. Davant aquesta dificultat, grups de defensa de la natura prefereixen actuar per a protegir passadissos existents, que no haver de cercar solucions per a passadissos trencats. La pres\xc3\xa8ncia de corredors \xc3\xa9s una font de pol\xc3\xa8mica entre els protectors de la natura i els imperatius del desenvolupament econ\xc3\xb2mic, que pot aturar projectes majors, per manca de comprom\xc3\xads. En l'actualitat a Catalunya, com a la resta d'Europa, la protecci\xc3\xb3 dels passadissos o l'execuci\xc3\xb3 de mesures ambientals de compensaci\xc3\xb3 en cas d'infraestructures vitals, \xc3\xa9s una part integral del plec de condicions al qual tots els partits implicats han de trobar un acord. Aix\xc3\xad es va proposar, en un llarg cat\xc3\xa0leg de mesures la reforestaci\xc3\xb3 del Mas Tupiner (Borrass\xc3\xa0) en compensaci\xc3\xb3 de la construcci\xc3\xb3 del gasoducte Figuerres-Martorell. _NEWLINE_El 1998, el Parlament de Catalunya va instar el Govern a complementar el mapa vigent a Catalunya en mat\xc3\xa8ria de conservaci\xc3\xb3_NEWLINE_de la natura mitjan\xc3\xa7ant l'adopci\xc3\xb3 d'unes directrius estrat\xc3\xa8giques per al manteniment de les connexions ecol\xc3\xb2giques i paisatg\xc3\xadstiques necess\xc3\xa0ries entre els espais que gaudeixen d'algun tipus de protecci\xc3\xb3. El 2000, la Uni\xc3\xb3 europea va publicar la Directiva marc de l'aigua que cont\xc3\xa9, entre d'altres, l'obligaci\xc3\xb3 de reconstituir la continu\xc3\xaftat dels cursos d'aigua per a les esp\xc3\xa8cies aqu\xc3\xa0tiques com els peixos migratoris amb passos de peix o altres infraestructures i tamb\xc3\xa9, quan possible, transformar les ribes en passad\xc3\xadssos biol\xc3\xb2gics. El 2007, despr\xc3\xa9s d'un estiu particularment sec i c\xc3\xa0lid, Austr\xc3\xa0lia crea el primer passad\xc3\xads clim\xc3\xa0tic transcontinental de 2.800 km de llargada amb la doble voluntat de protegir la biodiversitat i tenir en compte el reescalfament clim\xc3\xa0tic. _NEWLINE_El 2006, la Generalitat de Catalunya va publicar el vadem\xc3\xa8cum  Bases per a les directrius de connectivitat ecol\xc3\xb2gica de Catalunya que \xc3\xa9s un resum de les regles, normes i bones pr\xc3\xa0ctiques del Principat. Tamb\xc3\xa9 cont\xc3\xa9 un vocabulari t\xc3\xa8cnic for\xc3\xa7a complet explicant de manera vulgaritzant els conceptes principals del tema.\n_START_SECTION_\nInconvenient\n_START_PARAGRAPH_\nLa reconnexi\xc3\xb3 t\xc3\xa9 un inconvenient major, degut al fet que el corredor obre tamb\xc3\xa9 el pas a esp\xc3\xa8cies no desitjades o pitjor encara, a esp\xc3\xa8cies invasores o germens patogens que poden de vegades amena\xc3\xa7ar esp\xc3\xa8cies ind\xc3\xadgenes que per l'a\xc3\xafllament fins aleshores van gaudir un \xc3\xa0mbit protegit."